Qaradağlılar/Çavuşlu oymağı
Ustaclı  elinə  bağlı  oymaqlardan  biri  də  Çavuşludur. Çavuşlu  oymağı  Sivas  vilayətindən  gələndən  sonra  bir  parası  Xoy  civarında,  bir   parası  isə  Ərdəbil  yörəsində  yerləşdi. 
Çavuşlu  oymağından  çıxan  ünlü  əmirlərdən  biri  Baba  Süleyman  bəydir. 1507-ci  ildə  I  Şah  Ismayıl  Səfəvi  Xoy  vilayətinin  Nəzdəkan  nahiyəsini  soyurqal  kimi  Baba  Süleyman  bəyə  verir. I  şah  Təhmasibin  ağalaq  dönəminə  qədər  bu  nahiyə  Baba  Süleyman  bəyin  övladlarında  qalır.
Baba  Süleyman  bəyin  Yusif  bəy  adlı  oğlu  vardı.
Yusif  bəy  Təbriz  şəhərinin  darğası  olmuşdu. Şair  olmasına  baxmayaraq  təbiətcə  sərt adam  idi. 1573-cü  ildə  ona  qarşı  Təbrizdə  üsyan  baş  verdi. Iskəndər  bəy  Türkman  Yusif  bəyi  «ağıl  və  fərasətdə  öz  müasirlərindən  seçilən»,  Fəzli  Isfəhani  isə  «qabiliyətli  şair,  zalım  zabit»  kimi  dəyərləndirirdi.
Çavuşlu  oymağının  adını  uca  edən  əmirlərdən  biri  də  Pirə  Ömər  bəydir. Baba  sultanın qardışı  idi. Pirə  Ömər  bəy  I  Şah  Ismayıla  xidmət  etmişdi. Şirəçibaşı  vəzifəsində  çalışırdı. 
Pirə  Ömər  bəy  1514-cü  ildə Çaldıran  savaşında  həlak  oldu.  
Çavuşlu  oymağının  tanınmış  nümayəndələrindən  biri  də  Baba  Ilyas  bəydir. Baba  Ilyas  bəy  Şah  Ismayıl  Səfəviyə  xidmət  etmişdi.
Baba  Ilyas  bəyin  Mahmud  bəy  adlı  oğlu  vardı.
Mahmud  bəy  Şah  Təhmasib  Səfəviyə  qulluq  etmişdi. Şahdan  sultan  ünvanı  almışdı.    
Çavuşlu  oymağının  adlı  oğullarından  biri  də  Ümmət  oğlandır. Ümmət  oğlan  I  Şah  Ismayıl  Səfəviyə  xidmət  etmişdi. Yüksək  xidmətinin  müqabilində  Xoy  vilayətində  tiyul  torpaq,  soyurqal  gəlir  almışdı. 
Bu  oymaqdan  çıxan  adlı  əmirlərdən  biri  də  Eşik  Əvəz  bəydir.  Eşik  Əvəz  bəy  I  Şah  Ismayıla  qulluq  etmişdi.
Eşik  Əvəz  bəyin  Əliqulu  bəy  adlı  oğlu  vardı.
Əliqulu  bəy  I  Şah  Təhmasibin  fərmanı  ilə  sultan  ünvanı  almışdı. Salman  mirzə  Təmişli-Ustaclının mülazimləri  arasında  yer tuturdu. Şirvan  əyalətində  tiyul  torpaq  almışdı. 
Əliqulu  sultan  1580-ci  ildə  Osman  paşaya  və  Krım  tatarlarına  qarşı  vuruşmada  həlak  oldu.
Çavuşlu  oymağının  tanınmış  əmirlərindən  biri  də  Alqus  bəydir. Alqus  bəy  I  Şah  Təhmasibin  fərmanı  ilə  sultan  rütbəsində  Şüştər  və  Dizful  vilayətlərinin  hakimi  təyin  olunmuşdu.
Bu  oymaqdan  çıxan tanımış əmirlərdən  biri  də  Pirə  Məhəmməd  bəydir. Pirə  Məhəmməd  bəydir. Pirə  Məhəmməd  bəy  I  Şah  Təhmasibin  fərmanı  ilə  1571-ci  ildə  Gilan  əyalətinin  Biyəpiş  vilayətinin hakimi  təyin  olunmuşdu. O,  şahın  oğlu  Imamqulu  mirzənin  lələsi  idi.
Pirə  Məhəmməd  bəy  Şah  Məhəmməd  Xudabəndənin  hakimiyyəti  illərinin  ilk  çağında  xan  ünvanı  ilə  Ərdəbil  hakimi  təyin  edildi.  Bir  müddətdən  sonra  saraya  çağrıldı. 
Çavuşlu  oymağının  səsli  oğullarından  biri  də  Əhməd  ağadır. Əhməd  ağa  I  Şah  Təhmasibin  hakimiyyəti illərinin  önlərində,  1526-cı  ildə  tuğaçı  vəzifəsini  tuturdu. Qazaq  sultan  Hacıfəqihli-Ustaclının  qoşununda  vuruşurdu.
Çavuşlu  oymağının  səs-sədalı  əmirlərindən  biri  də  Şahqulu  bəydir. Şahqulu  bəy  I  Şah  Təhmasibin  hakimiyyəti  dönəmində  Herat  əyalətinin  bəylərbəyisi  olmuşdu.
Bu  oymağın  ünlü  əmirlərindən  biri  də  Qara  Həsən  xandır.  Qara  Həsən  xan  Şah  Məhəmməd  Xudabəndənin  qızı  ilə  evlənmişdi. Paytaxt  Qəzvin  şəhərin  hakimi  idi. 1589-cu  ildə  I  Şah  Abbas  Səfəvi  tərəfindən  III Sultan  Muradın  sarayına  elçi  göndərilmişdi. Nədənsə  tarixçi  Mustafa  əfəndi  Səlaniki  onun  adını  Qara  Əhməd  bəy  kimi  yazır.  Dəqiqlik üçün bildirək ki, Qara  Əhməd  bəy  Şamlı  1591-ci ildə  Osmanlı dövlətinə elçi  göndərilmişdi.
Çavuşlu  oymağından  çıxan  tanınmış  əmirlərdən  biri  də  Ənəut  bəydir. Ənəut  bəy  I Şah  Ismayıla  və  I  Şah  Təhmasibə  xidmət  etmişdi. Şahdan  sultan  ünvanı  almışdı.
Ənəut  sultanın  Mehdiqulu  bəy,  Məhəmməd  bəy  adlı  oğulları  vardı.   
Mehdiqulu  bəy  öncə  sultan,  sonra  xan  ünvanı  almışdı. Ərdəbil  vilayətinə  hakim  təyin  edilmişdi. 1589-cu  ildə  I  Şah  Abbas  tərəfindən  Osmanlı  sarayına  elçi  göndərilmişdi. O  özü  ilə  Osmanlı  sarayına  qiymətli  hədiyyələr  aparmışdı. Sultanın  tapşırığı  ilə  Mehdiqulu  xan  sarayda  yaxşı  qarşılandı.  Osmanlı  tarixçisi  Mustafa  əfəndi  Səlaniki  yazır:  «Elçi  Mehdiqulu  xan  Ustaclı  xeyli  mərifət  sahibi,  qanacaqlı  və  fərasətli  adam  idi»  (Bax: Səlaniki Mustafa  Əfəndi,  Tarixi-Səlaniki,  Bakı,  1992,  səh.43)  Maraqlıdır  ki,  Mehdiqulu  xan  Osmanlı  dövlətindən  israrla  Qaradağ  vilayətini  geri  istəmişdi. Ayağını  dirəmişdi  ki,  Qaradağ  verilməyincə  Qəzvinə  qayıtmayacaq.
Mehdiqulu  xan  1590-cı  ildə,  Qəzvin  şəhərində  I  Şah  Abbas  tərəfindən  öldürülmüşdür.
Ənəut  sultanın  ikinci  oğlu  Məhəmməd  bəy  Şah  Məhəmməd  Xudabəndənin  şahlığı  dönəmində  orduda  xidmət  etmişdi. Öncə  sultan,  sonra  xan  ünvanı  almışdı.
Çavuşlu  oymağının  səsli  nümayəndələrindən  biri  də  Muradxan  bəydir. Muradxan  bəy  sarayda  davatdar  vəzifəsində  işləmişdi. Cəfər  paşanın  yanına  qaçdığından  I  Şah  Abbasın  gözündən  düşmüşdü.
Çavuşlu  oymağının  sədalı  simalarından  biri  də  Əhməd  bəy  idi. Əhməd  bəy  Şah  Məhəmməd  Xudabəndənin  şahlığı  dönəmində  tanınmış  sərkərdələr  arasındaydı.
Bu  oymağın  ünlü  nümayəndələrində  biri  də  Hüseyn  bəydir. Hüseyn  bəy  I  Şah  Ismayılın  və  I  Şah  Təhmasibin  seçkin  əmirlərindən  idi.
Hüseyn  bəyin  Xəlil  bəy  adlı  oğlu  vardı.
Xəlil  bəy  I  Şah  Təhmasibin  şahlığı  dönəmində  seçkin  əmirlər  sırısında  özünə  yer tapmışdı.
Xəlil  bəy  Məsum  bəy  Səfəvinin  qızı  ilə  evlənmişdi. Məhəmmədşərif  bəy  adlı  oğlu  vardı.
Məhəmmədşərif  bəy  I  Şah  Abbasın   hakimiyyəti  dönəmində  üzdə  olmuşdu. Öncə  ox-yay  qorçusu  kimi  qulluq  edib,  sultan,  sonra  hakimliyə  təyin  olunub, xan  ünvanı  almışdı. 
Məhəmmədşərif  xan  Qəzvin  şəhərinin  hakimi  olmuşdu. I Şah Abbasın  Çavuşlu  oymağına  kin-kudurətini  duyub,  üsyançı  Gilan  hakimi  Xanəhməd  xanın  yanına  qaçmışdı. Xanəhməd  xan  Şah  Abbasın  basqılarına  duruş  gətirməyib,  Məhəmmədşərif  xanı  və  digər  qaçqınları  qolubağlı  saraya qaytarmışdı.
Məhəmmədşərif  xan  1589-cu  ildə  I  Şah  Abbas  tərəfindən  öldürülmüşdür.
Çavuşlu  oymağının  ünlü  nümayəndələrindən  biri  də  Əbumüslüm  bəydir. Əbumüslüm  bəy  Şah  Məhəmməd  Xudabəndədən  öncə  sultan,  sonra  xan  ünvanı almışdı. I  Şah  Abbasın  şahlığının ilk  dönəmlərində  Əsfərainin  hakimi  idi.
Çavuşlu  oymağının  səs-sədalı  oğullarından  biri  də  Həsən  bəydir. Həsən  bəy  Şah  Təhmasib  Səfəviyə  xidmət  etmişdi.
Həsən  bəyin  Mehdiqulu  bəy  adlı  oğlu  vardı. 
Mehdiqulu  bəy  Şah  Məhəmməd  Xudabəndənin   hakimiyyəti çağında  seçkin  adamlar  arasında idi.

Qaradağlılar